VIDEO Cum a reacționat Bogdan Lobonț când a fost întrebat despre o colaborare cu Mircea Lucescu, dorit de Șucu la Rapid
Rapid a rămas fără antrenor după despărțirea de Cristiano Bergodi, funcția fiind ocupată provizoriu de Bogdan Lobonț.
Fanii rapidiști și-ar fi dorit ca echipa să fie preluată de Marius Șumudică din vară, dar se pare că Dan Șucu are planuri mult mai mari.
Acționarul majoritar al Rapidului a dezvăluit că intenționează să-l aducă la echipă, pe postul de antrenor/manager, pe Mircea Lucescu, unul dintre cei mai mari antrenori pe care i-a avut România.
În urmă cu două zile, Bogdan Lobonț, actualul antrenor al rapidiștilor, a vorbit deschis despre o posibilă venire a lui Mircea lucescu la Rapid.
"Spuneți-mi mie cine nu dorește să lucreze cu cel mai mare antrenor român din toate timpurile", a spus Bogdan Lobonț într-o conferință de presă.
Rapid ocupă locul șase în play-off, cu 29 de puncte şi mai are doar șanse teoretice de a prinde barajul care duce în preliminariile UEFA Conference League.
Anunțul făcut la Dan Șucu
Mircea Lucescu ar urma să primească la Rapid un contract pe cinci ani, cu bonusuri de performanță.
"Prioritatea mea și a Rapidului în aceste zile este Mircea Lucescu. Lucrăm doar la asta! Orice altceva poate să mai aștepte. Orice alte păreri pro sau contra, la fel, pot să mai aștepte. Îl dorim pe Mircea Lucescu antrenor, manager general, după modelul fotbalului profesionist. Cum e în alte campionate puternice, să zicem Premier League.
Dacă va accepta, la dânsul va fi toată partea tehnică, sportivă. Eu sunt optimist. Săptămâna următoare am putea avea un răspuns. Poate s-a săturat și domnia sa de echipe la mii de kilometri și rămâne acasă, aici, la Rapid.
Știe că avem un proiect foarte serios pe termen lung, așa cum îi place unui mare profesionist cum este Mircea Lucescu. Încercăm pe toate căile să-l convingem să ni se alăture.
Ar însemna o garanție a performanței, o garanție că la Rapid se dorește ceva cu adevărat mare pe măsura dragostei și ambiției fanilor noștri. L-am rugat și pe domnul George Copos să ne dea o mână de ajutor dată fiind relația specială dintre cei doi.
Domnul Copos mi-a promis că se va implica și va vorbi cu domnul Lucescu pentru binele Rapidului. Ne dorim ca Mircea Lucescu să vină la Rapid, dar evident, decizia finală îi aparține domniei sale.
Cu o asemenea personalitate lângă noi avem garanția că putem pleca pe un drum bun și pe partea sportivă. Vedem ce va fi zilele următoare, dar vă asigurăm, lucrăm doar pentru binele Rapidului", a spus Dan Șucu, pentru Fanatik.
Urmăriți SPORT.RO și pe Google News